CELEX: 62006TN0012
Language: sk
Date: 2006-01-19 00:00:00
Title: Vec T-12/06: Žaloba podaná  19. januára 2006  – Deltafina/Komisia

11.3.2006   
            
            
               SK
            
            
               Úradný vestník Európskej únie
            
            
               C 60/49
            
         Žaloba podaná 19. januára 2006 – Deltafina/Komisia
   (Vec T-12/06)
   (2006/C 60/91)
   Jazyk konania: taliančina
   Účastníci konania
   
      Žalobca: Deltafina (Rím, Taliansko) (v zastúpení: F. Di Gianni, R. Jacchia, A. Terranova, I. Van Bael, J.F. Bellis, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť pokutu, ktorá mu bola uložená v článku 2 rozhodnutia, alebo subsidiárne znížiť túto pokutu,
            
         
               —
            
            
               zaviazať Komisiu na náhradu odmien a ostatných trov konania.
            
         Žalobné dôvody a hlavné tvrdenia
   V tejto veci žalobca navrhuje zrušenie pokuty vo výške 30 miliónov eur, ktorá mu bola uložená v článku 2 napadnutého rozhodnutia, toho istého ako vo veci T-11/06, Romana Tabacchi/Komisia, z dôvodu, že ho Komisia nezákonne zbavila oslobodenia od pokuty, ktoré mu bolo udelené podľa bodu 8 b) oznámenia Komisie o oslobodení od pokút a znížení pokút v prípadoch kartelov (1).
   V tomto ohľade upresňuje, že žalovaná zrušila podmienené oslobodenie udelené žalobcovi z dôvodu, že žalobca na stretnutí riadiaceho výboru profesijného združenia APTI uviedol, že podal Komisii žiadosť o priaznivé zaobchádzanie.
   Na podporu svojich návrhov žalobca tvrdí:
   
               —
            
            
               že Komisiu vopred informoval o tom, že nie je možné neprezradiť podanie žiadosti o priaznivé zaobchádzanie,
            
         
               —
            
            
               že Komisia uznala, že Deltafina nemohol neprezradiť, že podal žiadosť o priaznivé zaobchádzanie,
            
         
               —
            
            
               že úradníci Komisie neinformovali Deltafina, že príde o podmienené oslobodenie, ak prezradí, že podal žiadosť o priaznivé zaobchádzanie,
            
         
               —
            
            
               že Deltafina nepodal svoju žiadosť o priaznivé zaobchádzanie na základe dohody so svojimi hlavnými konkurentmi, a
            
         
               —
            
            
               že skutočnosť, že Deltafina prezradil, že podal žiadosť o priaznivé zaobchádzanie, nijakým spôsobom nepoškodila vyšetrovanie Komisie.
            
         Pokiaľ ide o zníženie pokuty, žalobca tvrdí:
   
               —
            
            
               že výška základnej pokuty uloženej Komisiou je zjavne prehnaná a neprimeraná so zreteľom na nepatrnú hodnotu dotknutého trhu, znížený obrat Deltafina a neexistenciu vplyvu porušenia na trh,
            
         
               —
            
            
               že Komisia nesprávne pripísala správanie Deltafina jeho materskej spoločnosti,
            
         
               —
            
            
               že zníženie pokuty a hodnotenie poľahčujúcich skutočností primerane neodráža osobitný skutkový stav veci, predovšetkým s prihliadnutím na nový výklad vyplývajúci z oznámenia z roku 2002.
            
         
      (1)  Ú. v. ES C 45, 19.2.2002, s. 3.